section_heading: Uvod
paragraph_text: U vremenu 15. i 16. stoljeća na području Hrvatske moguće je govoriti o maloj zastupljenosti monumentalnih kiparskih ostvarenja, no primjeri grobne skulpture svakako se mogu izdvojiti kao najbrojniji. Poneki spomenici kao grobnice obitelji Sobota i stonskog biskupa Gučetića predstavljaju jedna od najreprezentativnijih ostvarenja grobne plemićke skulpture. Takav tip nesvetačkih grobnica svakako ima svoje posebno mjesto u sveukupnoj hrvatskoj grobnoj skulpturi svojom specifičnom tipologijom i smještajem unutar sakralnog prostora kojim se izdvajaju od svetačkih primjera.